Hardo Aasmäe

Hardo Aasmäe (11. helmikuuta 1951, Rannajõe, Läänemaa, Neuvosto-Viro – 29. joulukuuta 2014, Tallinna) oli virolainen maantieteilijä, yrittäjä ja poliitikko. Hän oli Laulavan vallankumouksen aikainen Kansanrintaman aktiivi ja Tallinnan pormestari vuosina 1990–1992.
Koulutus ja toiminta Virossa.
Hardo Aasmäe valmistui lukiosta Tallinnassa vuonna 1969 ja Tarton valtionyliopistosta vuonna 1974 pääaineena talousmaantiede, ja väitteli maantieteen tohtoriksi Leningradin valtionyliopistosta vuonna 1982.
Aasmäe työskenteli Tarton valtionyliopiston talousmaantieteen laitoksella vuosina 1974–1977, tutkijana Neuvosto-Viron kevyen teollisuuden ministeriössä vuosina 1977–1990, tutkimusjohtajana konsultointiyritys Mainorilla vuosina 1989–1990 sekä apulaisprofessorina ja johtamisen ja suunnittelun neuvonantajana Tallinnan pedagogisessa yliopistossa. 
Vuodesta 2001 Aasmäe oli Viron tietosanakirjakustantamon hallituksen jäsen ja vuodesta 2002 sen päätoimittaja. Vuodesta 2005 lähtien hän on ollut OÜ Mark Investin hallintoneuvoston jäsen. Hän oli Viron tietosanakirjakustantamon suurin osakkeenomistaja. Kun Viron tietosanakirjakustantamo lopetti toimintansa konkurssiin, Aasmäen johtama voittoa tavoittelematon vuonna 2009 perustettu järjestö Entsüklopeedia hankki suuren osan sen omaisuudesta omistukseensa.
Toiminta politiikassa.
Hardo Aasmäe oli mukana Laulavan vallankumouksen toiminnassa. Hän oli ollut vuodesta 1975 Neuvosto-Viron ainoan poliittisen liikkeen Viron kommunistipuolueen jäsen. Hänet valittiin maaliskuussa 1989 Neuvostoliiton kansanedustajaksi Kansanrintaman edustajana. Hän valittiin Neuvostoliiton kansanedustajana Tbilisissä 9. huhtikuuta 1989 järjestetyn mielenosoituksen tukahduttamisen olosuhteita tutkineen komission varapuheenjohtajaksi. Merkittävimpänä yksityisenä tapahtumana Baltian maiden kannalta Korkeimmassa Neuvostossa voidaan pitää 24. joulukuuta 1989 tehtyä päätöstä, jossa Molotov-Ribbentrop -sopimus äänestettiin laittomaksi; näin Virolle uudelle itsenäisyydelle löytyi perusta. Keskeisiä virolaisia edustajia asian eteenpäinviemisessä Korkeimmassa neuvostossa olivat akateemikko Endel Lippmaa, maantieteilijä Hardo Aasmäe ja oikeustieteilijä Igor Gräzin. 
Hardo Aasmäe oli Tallinnan ensimmäinen pormestari Neuvostoliiton jälkeisellä ajalla vuosina 1990-1992. Hän johti aivan Viron itsenäisyyden alkuhetkinä syksyllä 1991 Neuvosto-Viron KGB:n alasajoa. Syksyllä 1991 hän oli perustamassa myös Kansanrintaman pohjalta syntynyttä Edgar Savisaaren johtamaa uutta Viron keskustapuoluetta. Myöhemmin keväällä 1996 hän oli yksi Keskustapuolueesta irronneen Viron kehityspuolueen perustajia ja toimi Kehityspuolueen puheenjohtajana lähes kahden vuoden ajan vuosina 1999-2001.
Myöhemmin Vuoden 2013 paikallisvaaleissa hän oli Tallinnan Vapaa Kodalainen -vaaliyhdistyksen pormestariehdokas. Vuoden 2014 europarlamenttivaaleissa hän asettui ehdolle Viron itsenäisyyspuolueen listalla, ja sai 2 193 ääntä, mutta ei tullut valituksi.
Hän teki radio-ohjelmia useita vuosia ja oli ""Mnemotourniir" -ohjelman viisaiden miesten klubin jäsen vuodesta 1998 . Hänellä oli päivittäinen ohjelma "Radio Encyclopedia" Kuku Radiossa. Vuonna 1980 hän juonsi ETV:n ohjelmaa "Lämmin lumi"" Rivo Noorkõivin kanssa. Hardo Aasmäe oli Viron maantieteellisen seuran ja Konstantin Päts -museon kansalaisjärjestön jäsen, ja vuoteen 2008 asti hän toimi Viron Rooman klubin puheenjohtajana.
Hardo Aasmäe kuoli 29. joulukuuta 2014 pudottuaan portaista Tallinnassa. Hänet on haudattu Tallinnan Metsakalmistuun.